Happamattoman leivän juhlan ensimmäisenä päivänä -
opetuslapset tulivat Jeesuksen luo ja kysyivät: -
"Minne tahdot meidän valmistavan sinulle pääsiäisaterian?"
Jeesus sanoi: "Menkää kaupunkiin."
Hän neuvoi, kenen luo heidän oli siellä mentävä, ja käski sanoa tälle: -
"Opettaja sanoo: ’Hetkeni on lähellä. Sinun luonasi minä syön -
pääsiäisaterian opetuslasteni kanssa.’"
Opetuslapset tekivät niin kuin Jeesus oli käskenyt -
ja valmistivat pääsiäisaterian.
Illan tultua Jeesus kävi aterialle kahdentoista opetuslapsensa kanssa.
Heidän syödessään hän sanoi: "Totisesti: -
yksi teistä on kavaltava minut."
Murheen vallassa he alkoivat toinen toisensa jälkeen kysellä: -
"Herra, en kai se ole minä?"
Jeesus vastasi heille: -
"Minut kavaltaa mies, joka syö samasta vadista kuin minä.
Ihmisen Poika lähtee pois juuri niin kuin kirjoituksissa hänestä sanotaan, -
mutta voi sitä, josta tulee Ihmisen Pojan kavaltaja!
Sille ihmiselle olisi parempi, ettei hän olisi syntynytkään."
Silloin Juudas, hänen kavaltajansa, kysyi: "Rabbi, en kai se ole minä?"
"Itsepä sen sanoit", vastasi Jeesus.
Aterian aikana Jeesus otti leivän, siunasi, mursi -
ja antoi sen opetuslapsilleen sanoen: -
"Ottakaa ja syökää, tämä on minun ruumiini."
Sitten hän otti maljan, kiitti Jumalaa, antoi heille ja sanoi: -
"Juokaa tästä, te kaikki. Tämä on minun vereni, -
liiton veri, joka kaikkien puolesta vuodatetaan -
syntien anteeksiantamiseksi. Ja minä sanon teille: -
tästedes en maista viiniköynnöksen antia ennen kuin sinä päivänä, -
jona juon uutta viiniä teidän kanssanne Isäni valtakunnassa."
Laulettuaan kiitosvirren he lähtivät Öljymäelle.
Silloin Jeesus sanoi heille: -
"Tänä yönä te kaikki luovutte minusta, sillä on kirjoitettu: -
’Minä lyön paimenen maahan, ja lauman lampaat joutuvat hajalle.’
Mutta kuolleista noustuani menen teidän edellänne Galileaan."
Pietari keskeytti hänet ja sanoi: -
"Vaikka kaikki muut luopuisivat sinusta, minä en koskaan luovu."
Jeesus vastasi: "Totisesti: -
tänä yönä, ennen kuin kukko laulaa, sinä kolmesti kiellät minut."
Pietari sanoi: -
"Vaikka minun pitäisi kuolla kanssasi, minä en ikinä sinua kiellä."
Samaa vakuuttivat muutkin opetuslapset.